RESOLUCIÓN do 24 de maio de 2018, da Dirección Xeral de Pesca, Acuicultura e Innovación Tecnolóxica, pola que se aproba o censo provisional de embarcacións autorizadas a faenar na reserva mariña de interese pesqueiro Os Miñarzos.
Consellería do Mar — III. Outras disposicións — 01/06/2018

Antecedentes.
1. O 14 de marzo de 2018 publicouse, no Diario Oficial de Galicia, a Resolución do 28 de febreiro de 2018, da Dirección Xeral de Pesca, Acuicultura e Innovación Tecnolóxica, pola que se abría o prazo de presentación de solicitudes para a inscrición de embarcacións no censo da reserva mariña de interese pesqueiro Os Miñarzos.
Esta resolución establecía que o prazo de presentación de solicitudes sería dun mes, contado desde o día seguinte ao da publicación da resolución no Diario Oficial de Galicia. Así mesmo, nela tamén se determinan os requisitos que deben cumprir as embarcacións para a súa inscrición no censo.
2. O día 22 de maio de 2018 reuniuse en sesión ordinaria o órgano de xestión, seguimento e control da reserva mariña (en diante, Oxesco), e figuraba dentro da orde do día emitir informe sobre as solicitudes recibidas para a inscrición no censo da reserva, entre outras cuestións.
Consideracións legais e técnicas.
1. O Decreto 87/2007, do 12 de abril, modificado polo Decreto 240/2008, do 2 de outubro, polo que se crea a reserva mariña de interese pesqueiro Os Miñarzos, establece, no seu artigo 7, as condicións de acceso á reserva, determinando que será necesario que as embarcacións estean inscritas nun censo específico para poder realizar as actividades seguintes:
a) A pesca marítima profesional coas artes e aparellos tradicionalmente utilizados na zona: anzois, nasas, enmalle, a pesca da centola con gancho, nas modalidades tradicionalmente autorizadas e de conformidade co establecido no plan de xestión integral.
b) A recollida de ourizo, navalla, poliquetos, anemones, percebe, peneira ou calquera outro recurso específico que se recolla no marco do plan de xestión integral.
c) A recollida de mexilla, que soamente se poderá realizar mediante acordo entre as confrarías de pescadores do ámbito da reserva mariña e os concesionarios de bateas ou liñas de cultivo.
2. A Orde do 27 de novembro de 2007 pola que se regula o uso e xestión da reserva mariña de interese pesqueiro Os Miñarzos, modificada pola Orde do 26 de febreiro de 2009, define no seu artigo 3 o procedemento que se seguirá para a elaboración do censo de embarcacións autorizadas.
3. O artigo 8 do Decreto 168/2015, do 13 de novembro, polo que se aproba a estrutura orgánica da Consellería do Mar, atribúelle á Dirección Xeral de Pesca, Acuicultura e Innovación Tecnolóxica a dirección e a coordinación das competencias e funcións en materia de ordenación pesqueira en augas interiores, así como a conservación, protección e xestión sustentable dos recursos mariños.
4. O día 23 de maio de 2018, o Oxesco emite informe respecto das solicitudes presentadas para a inscrición de embarcacións no censo da reserva mariña de interese pesqueiro Os Miñarzos, logo das deliberacións e consideracións feitas na reunión do órgano do día 22 de maio de 2018.
De acordo con todo o anterior,
Primeiro. Aprobar o censo provisional de embarcacións autorizadas para faenar na reserva mariña de interese pesqueiro, que figura como anexo I a esta resolución.
Segundo. Excluír do censo provisional a relación de embarcacións relacionadas no anexo II desta resolución e polos motivos que nel se indican.
Contra os acordos desta resolución as persoas interesadas poderán formular, ante a Dirección Xeral de Pesca, Acuicultura e Innovación Tecnolóxica, cantas alegacións consideren oportunas durante un prazo de quince (15) días, que se contarán desde o día seguinte ao da publicación desta resolución no Diario Oficial de Galicia.
Santiago de Compostela, 24 de maio de 2018
* A embarcación Nerviosa Dous (3a-CO-6-2197) está pendente de verificación da instalación do sistema de localización e das medidas estruturais da embarcación.